Georg III. (Vereinigtes Königreich)
Dr Georg III. Wilhelm Friedrich (; * 24. Maijul./4. Junigreg. 1738 z London; † 29. Januar 1820 in Windsor Castle) isch vo 1760 bis 1801 Köänig vo Groossbritannie und Irland gsi, denn bis zu sim Dood Köönig vom Veräinigte Köönigriich Groossbritannie und Irland. Im Häilige Römische Riich het er as Kurfürst vo Braunschweig-Lüneburg regiert, sit em Wiener Kongräss as Köönig vo Hannover (1814). Usserdäm isch er dr letscht britisch Monarch gsi, wo sich au as Köönig vo Frankriich bezäichnet het.

Dr Georg isch dr dritti britischi Monarch us em Huus Hannover gsi, aber dr ersti, wo in Groossbritannie uf d Wält cho isch und wo as Muetersprooch Änglisch gschwätzt het. Si Herrschaftszit isch lenger gsi as die vo jedem britische Monarch vor im. Under iim het Groossbritannie die franzöösische Kolonie z Kanada gwunne und die franzöösische Bsitz in Indie (1763), es het aber au e groosse Däil vo sine nordamerikanische Kolonie im Amerikanische Unabhängigkäitschrieg (1775–1783) verloore. D Koalizioonschrieg gege Frankriich si zwanzig Joor lang gange und häi 1815 mit dr Niiderlaag vom Napoleon in dr Schlacht bi Waterloo gändet. Groossbritannie het au uf de Wältmeer si Dominanz usbaut.

Die zwäiti Helfti vo sinere Herrschaft isch von ere Gäisteschrankhäit brägt gsi, wo zerst nume sporadisch ufdräte isch aber schliesslig permanänt worde isch. Hüte nimmt mä aa, ass si dur e Stoffwäggselstörig (Porfirii) verursacht worden isch. 1811 het sich si Gäisteszuestand eso verschlächteret, ass mä si eltist Soon as Brinzregönt het müesse iisetze. Dä het denn 1820 as George IV. d Droonnoochfolg aadräte. 

Wäge si Lääbensstill, wo relativ beschäide gsi isch, und sinere Vorliebi für s Landlääben het dr George III. dr Spitznaame Farmer George („Buur Georg“) überchoo.

Litratuur 
 Stanley Ayling: George the Third. Collins, London 1972. ISBN 0-00-211412-7.
 Jeremy Black: George III - America's Last King. Yale University Press, New Haven/London 2008, ISBN 978-0-300-13621-0.
 John Brooke: King George III. Constable, London 1972, ISBN 0-09-456110-9.
 Vincent Carretta: George III and the Satirists from Hogarth to Byron. University of Georgia Press, Athens 1990, ISBN 0-8203-1146-4.
 Antonia Fraser: The Lives of the Kings and Queen of England. Weidenfeld and Nicolson, London London, ISBN 0-297-76911-1.
 Christopher Hibbert: George III – A Personal History. Penguin Books, London 1998, ISBN 0-670-86941-4.
 George Trevelyan: George the Third and Charles Fox: The Concluding Part of the American Revolution. Longmans, New York 1912.
 J. Steven Watson: The Reign of George III, 1760–1815. Oxford University Press, London 1960.

Weblingg 

 Ardikel in dr Classic Encyclopedia uf 1911encyclopedia.org (änglisch)
 Churzbordret uf dr Website vom britische Köönigshuus uf royal.gov.uk (änglisch)

Monarch vo Groossbritannie
König
Britischi Gschicht
Irischi Gschicht
Brit
Maa